《寿云岫以所画寿星为喻》
宋代·方一夔

吴山多金堂，我来访仙真。神交若有契，邂逅见主人。

浮云白步障，老松青承尘。从以香严髫，环以琼树春。

仙人坐盘石，杯劝三五巡。果苞武陵秀，木爇占城珍。

几见蓬海沙，不数上古椿。问从何处来，骑鹿来秋旻。

谓是老人瑞，游戏葛水滨。容我野服见，间簉西阁宾。

再拜上祝辞，慇勤寄千谆。一祝等龟鹤，再祝生麒麟。

语罢却复进，罄折问养神。随之上南极，放牧云汉津。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。